Opod-hoof in hof ná aanranding-beweringsRobert McBride, hoof van die onafhanklike polisieondersoek-direktoraat (September 2016) Foto: ANA Robert McBride, hoof van die onafhanklike polisieondersoek-direktoraat (Opod), het Woensdagmiddag in die hof verskyn op ŉ aanklag in verband met die oortreding van die Kinderwet. Moses Dlamini, woordvoerder van Opod, het in ŉ verklaring bevestig dat McBride in die Pretoria-landdroshof verskyn het. “[McBride] is op R10 000 borgtog met voorwaardes vrygelaat. Hy moet op 2 Oktober weer in die hof verskyn,” het Dlamini gesê. Die aanklag teen McBride volg nadat sy tienerdogter beweer het haar pa het haar aangerand en probeer wurg. EWN berig die dogter het aan die nuusagentskap gesê die beweerde aanranding was nie ŉ geïsoleerde voorval nie. “Dit gebeur heeltyd. Vandat ek by hom begin bly het, amper elke aand of elke tweede aand. Wanneer hy ook al ŉ kans kry om met my te baklei, sal hy my slaan,” het die dogter aan EWN gesê. McBride het die bewerings ontken. Volgens Dlamini wil die Opod-hoof hê die verhoor moet so gou moontlik begin “sodat hy sy onskuld kan bewys”. “Aangesien hierdie saak nou reeds voor die hof is, is McBride aangeraai om nie verder kommentaar te lewer nie,” het Dlamini gesê.